Colette L. Brix (DF), 2010-04-29:
For 4 år siden blev partierne bag forliget om lempelsen af revisionspligten enige om, at fritagelsen af revisionspligten for de mindste selskaber med en årsomsætning under 3 mio. kr. skulle revideres i denne folketingssamling.
Der er foretaget et grundigt analyse- og evalueringsarbejde, som er sendt til Folketingets Erhvervsudvalg.
Det vil jeg gerne kvittere ministeren og Økonomi- og Erhvervsministeriet for.
Evalueringen viser bl.a., at knap hvert fjerde selskab har fravalgt revision i årsrapporten for 2007.
Det svarer til, at lidt over 17.000 selskaber har fravalgt revisionspligten.
Lidt over en tredjedel vælger dog et review, der er mindre omfattende end revision, eller vælger at få revisorer til at opstille regnskabet.
Det afgørende er imidlertid at se på kvaliteten af de årsrapporter, som aflægges.
Her viser evalueringen, at der stort set ikke er forskel på de årsrapporter, som ikke er revideret, og de årsrapporter, som er revideret.
Der er fejl i godt 25 pct. af det reviderede, mens andelen er knap 30 pct. af de ikkereviderede årsrapporter.
Graves der lidt dybere i evalueringen, viser det sig, at der ikke er forskel på, hvor mange graverende fejl som der er i de reviderede og ikkereviderede regnskaber.
Der, hvor der er forskel, er ved de helt små fejl såsom forkert notehenvisning og manglende oplysninger om regnskabspraksis.
Som det også fremgår af evalueringen, er der faktisk flere ulovlige aktionærlån blandt de reviderede årsrapporter.
Vi kan godt huske, at Stein Bagger jo også var revideret.
Selv om over 17.000 selskaber har fravalgt revision, er det indtil videre kun 6 selskaber, der er blevet påbudt alligevel at få foretaget revision på grund af for mange fejl i årsrapporten.
Kun et enkelt selskab uden revision har fået en bøde for overtrædelse af skatte- og afgiftslovgivningen.
Så der er med den seneste åbning og fritagelse af revisionspligten ikke sket en uheldig udvikling.
Derfor kan vi støtte, at grænsen hæves til 8 mio. kr. Vi har samtidig sikret os, at denne evaluering af revisionspligten fortsætter.
Samtidig er der indført hårde sanktioner over for de selskaber, som ikke overholder selskabs- og regnskabslovgivningen samt skatte- og afgiftslovgivningen.
Endelig har vi også fået tilsagn om, at SKAT vil følge regelefterlevelsen hos de selskaber, som fravælger revision.
SKAT vil i deres indsatsplanlægning se nøje på de selvangivelser, hvor der er fravalgt revision, for at sikre, at kvaliteten af oplysningerne er tilstrækkelig.
Når det gælder den særlige erklæring, som er nævnt i lovforslaget, skal vi blot bemærke, at vi ikke ser problemer med, at denne bruges i selskaber, som ligger under grænsen for fritagelse af revision.
Selskaber med en omsætning under 8 mio. kr. kan bruge denne erklæring, review, en gennemgang fra revisorer, eller hvad de nu har lyst til.
Som ministeren ved, er vi stærkt skeptiske over for de beregninger, som foretages vedrørende de administrative lettelser.
Vi tror ikke på administrative lettelser for 450 mio. kr., da alle selskaber jo ikke fravælger revisionspligten.
Samtidig bruger de selskaber, der fravælger revision, jo andre erklæringer for at sikre sig validitet af årsrapporten.
Vi er imidlertid for en yderligere lempelse, da nogle selskaber vil opfatte det her som en lempelse.
Det kan bare ikke gøres op på den måde, som det er gjort i lovforslaget.
Med disse bemærkninger skal jeg meddele, at Dansk Folkeparti støtter lovforslaget.